تقريبا هادي مدة سيطر توتر كبير على العلاقات بين المغرب واسبانيا، وجمود في الاتصالات بين البلدين، باستثناء ما أعلن عنه محمد السادس فخطاب ثورة الملك والشعب منين قال إنه مشرف شخصيا على إعادة رسم العلاقات بين البلدين الجارين. بوريطة خلى حتى جات مرحلة تشكيل الحكومة وبغى يبان باللي ديبلوماسي كبير وشاد ملفات كبيرة في السياسية الخارجية، وغالبا هاد الشي عندو علاقة برغبتو في البقاء في الحكومة، رغم أوراق فشلو الكثيرة منها الفشل في الولوج إلى منظمة سيداو، وعودة بعض الاعترافات بالبوليساريو بحال البيرو، وزيد عليها التوتر الكبير في العلاقات مع اسبانيا بلغته غير الديبلوماسية. بعد خمسة أشهر تقريبا من سحب السفيرة بنعيش اليوم عاد بان ليه بوريطة أنه يتواصل مع وزير خارجية اسبانيا يشكل مباشر. اوا زعما علاش ما يخليش حتى تجي الحكومة الجديدة ويدخل داك الشي في المنجزات ديالها او لا يهمه إلا نفسه ومنصبو؟ بعض الناس شككو في أن يكون وزير خارجية الصبليون هو اللي طلب هذا اللقاء المباشر عن طريق التناظر عن بعد. قالوا بأنه غالبا بوريطة هو اللي طلب اللقاء واتفق مع وزير خارجية اسبانيا باش يتحسب عليه الطلب مستغلا نقطة ضعفهم في الرغبة في إعادة العلاقات بأي ثمن. بوريطة معروف عليه هاد السلوك اللي شفناه في رمضان الماضي منين فرع لينا ريوسنا في لقاءاتو يالتناظر عن بعد وزراء خارجية أفارقة، كل يوم واحد بناء على طلبه بواسطة سفراء المملكة في القارة حسب مصادر من الخارجية. بوريطة في قصة اسبانيا بغا يبان قافز وكبير وكيطلبوه باش يصلح العلاقات. بوريطة بغا يقول لينا أنه هو اللي أزم العلاقة وهو اللي قادر يحلها، وبأنه مفتاح الانفراج الاساسي في الدولة. الملاحظ أن بوريطة عيق بالأنشطة الوهمية هاد الأيام ماعرفش راسو واش غيبقى في الحكومة أو غ يمشي بحالو. كيبان باللي كيضغط وربما يبتز ويسوق نفسه للبقاء. ها افتتاح قنصلية في الصحراء في الوقت الضائع للحكومة، ها زيارة وفد رجال أعمال بولونيين من الدرجة الخامسة وغير معروفين زارو الصحراء بعد الانتخابات، ها حوار مع جون افريك تحدث فيه على جنوب افريقيا ونقز على السفير يوسف العمراني اللي حاس به كينافسو على الوزارة وزيد وزيد .. بوريطة باغي الكرسي بأي ثمن، ولكن ولو كان ضامن المنصب ، ما قام بهذه الحملة الإعلامية اللي طلقها مؤخرا حول شعار خليو مول المقص في الحكومة هاد المصطلح اللي خلص بوريطة من المال العام باش يبقى يروج. عقلية بوريطة لايمكن أن تنسجم مع عقلية رئيس الحكومة الجديد عزيز أخنوش بتاتا. أخنوش عندو عقلية انجلوساكسونية، مهادن مفاوض بارع ومسالم، وكيعرف يختار فوقاش خاصو يتحرك و فوقاش خاصو يتريث. بوريطة ولد عقلية ماما فرنسا، مفرفط وخفيف، وحاليا كيلعب بورقة الملف الليبي، باش يبان عفريت وضابط الملف ولايمكن الاستغناء عنه ربما لابتزاز الدولة شكل ضمني، للبقاء. بوريطة سمعنا أنه كيحرك جميع اتصالاته باش يبان ناجح وضابط للملفات، لكن المغاربة ينتظرون بلهفة بصمة حكومة أخنوش في الخارجية كما في القطاعات المهمة اللي نجح فيها التجمع الوطني للأحرار. خارجية الزمن السياسي البراغماتي الجديد، خاصها رجل مثقف كيفهم المريكان مزيان وكيعرف يتواصل وكيقدر الكفاءات في وزارته وكيفهم العقلية الانجلوساكسونية وكيقدر يدافع على مواقف المغرب عالميا بهدوء وحكمة وبراغماتية، هذه هي مميزات الحكومة المقبلة مؤشراتها بدات تبان وبوريطة صعيب ينجح في أي مهمة أو يفهم توجه المغرب الجديد. 
واش بوريطة بغا يبقى وزير الخارجية بزز على الدولة وعلى التوجه السياسي البراغماتي الجديد؟ واش تكثيف خرجاته الإعلامية توحي بأنه خايف على بلاصتو وداير فيها باللي غير بوحدو كيفهم ملفات كبيرة بحال اسبانيا وليبيا